Mahsâ Amini
Mahsâ Amini var en ung iransk-kurdisk kvinde, der d. 16. september 2022 døde efter at have være i det såkaldte "moralpolitis" ( gasht-e ershâd) varetægt i hovedstaden Teheran. Mahsâ Amini var nogle dage før blevet arresteret af dette politi, angiveligt fordi hun ikke havde overholdt det klædedragtspåbud, som hersker i Den Islamiske Republik Iran, og hun var sandsynligvis blevet slået og havde pådraget sig fysiske skader i politiets varetægt, skader der førte til hendes død på et hospital d. 22.september.
Mahsâ Aminis død udløste de mest omfattende protester i Iran siden revolutionen i 1979, hvilket tog regimet på sengen. I de sidste fire måneder af 2022 protesterede store dele af den iranske befolkning – under sloganet "kvinde, liv, frihed" – på gaderne over, især, kvindeundertrykkelsen og påklædningstvangen for kvinder i det offentlige rum, men også over korruptionen, nepotismen, prisstigninger som følge af regimets elendige økonomiske politik og fejlslagne ideologiske udenrigspolitik, mm.
Under protesterne, som regimet slog meget hårdt ned på fra slutningen af september og frem, blev omkring 500 protesterende dræbt og titusindvis arresteret. Arrestationerne mundede for nogle fås vedkommende ud i dødsstraf ved hængning i december 2022 og januar 2023, hvilket var regimets forsøg på at skræmme de protesterende væk fra gaderne.
Protesterne klingede af i begyndelsen af 2023, men nogle iranske kvinder trodser stadigvæk påklædningstvangen og går med utildækket hår i offentligheden.